Hlina, Alojz, poslanec NR SR (2015-02-05):
Vážený pán predseda, vážené kolegyne, kolegovia, dovoľte mi uviesť kratučko, pokúsim sa krátko k tomuto návrhu, ale zásadne, pokiaľ možno. Neviem, či sa mi to podarí, ale skúsim. Na ktorých dvoch emóciách postavíte stranu kedykoľvek? Na závisti a nenávisti. Na závisti komunisti, na nenávisti fašisti. Žiaľ, musím uznať, že Slovensko sa zapíše do dejín parlamentnej demokracie, že sme našli tretiu emóciu, na ktorej sa dá postaviť strana, alebo čo to vlastne je, a to na ľudskej hlúposti, resp. blbosti. Takže tri základné emócie už budeme poznať – aj na politológii by to už mohli učiť – závisť, nenávisť a blbosť. Na závisti komunisti, nenávisti fašisti a na blbosti OĽaNO. (Smiech v sále.) Je to proste tak. Nerád to hovorím, je to proste tak a dnešný návrh to jednoznačne potvrdzuje. Dnešný návrh odhalil vlastne to, o čom to celé je, tento príbeh. Keby bolo skutočným príbehom OĽaNO to, čo sa hovorilo, že je to platformou pre nezávislých poslancov, tak sem príde úplne iný návrh. Tu prišiel návrh, ktorý vytvára nejakých iných nezávislých poslancov. A čo sú potom tí vaši nezávislí poslanci? Viete, to je... Ako to povedať? Skúsim. Ak niekto vytváral nejako dotknutý a neschopnosťou parlamentnej demokracie sa zjavil s príbehom a s projektom platformy nezávislých osobností, javilo sa to ako sexi príbeh. Javilo sa to ako vec, o ktorej by sa dalo rozprávať, nakoľko zákon neumožňoval. Niekto prišiel s tým, že to umožní. Umožnil a zostáva, údajne umožnil. Teda de facto by tu malo byť 16, 14, 13, bohviekoľko nezávislých osobností. Žiaľ, kolegovia, vy ste nezávislí akurát tak sami na sebe a na vás naozaj nič nezávisí. To je proste krutá pravda. A tým sa OĽaNO stáva – projektom submisívnych ľudí, ktorým stačí, že im kľučka hovorí: „Dobrý deň, pán poslanec“, a za to sú ochotní sa zúčastňovať a posväcovať projekt, s ktorým možno, s tou peknou myšlienkou už teraz absolútne nič nemá. A dnešný zákon to potvrdzuje, lebo vy predkladáte úplne nejaký iný zákon. Keby to bol príbeh, ktorý sa na začiatku predstavoval, že je to o tom, tak by sem prišiel návrh, ktorý hovorí, ako je možné upraviť to, že strana, ktorá umožnila nezávislým kandidovať a môže im, môže im po voľbách časť tých peňazí transferovať. To je skutočne nezávislý poslanec na platforme, ktorú umožnila nejaká strana. Len vy sa zúčastňujete príbehu rodinného spolku, posväcujete rodinný spolok, ale deštruujete ústavný systém, kolegovia! Svojou činnosťou, posväcovaním, žiaľ, posväcujete ten príbeh. Ja som čakal, že kedy bude tá príležitosť, dneska je naozaj tá príležitosť. Dneska sa odhalilo skutočné OĽaNO, že OĽaNO nie je o tom, čo sa hovorilo, OĽaNO je o niečom úplne inom. Kolegovia, ste tak nezávislí, že na vás naozaj skutočne nič nezávisí, špeciálne na vás, pán Hraško. (Ruch v sále.) To je naozaj krutá pravda, ktorú si v určitý moment treba povedať. Proste je to tak. Len mňa mrzí hrozným spôsobom, že, že sa to javí ako sexi vec. Ako vec, ktorá má potenciál rastu. Ja si moc nepomôžem asi, ale mne to nedá, aby som to nepovedal. Aby sme si povedali, že kde je pravda. Pravda je niekde úplne inde. Proste niekomu to strašne vyhovuje. Máte tu stranu, ktorá má štyroch členov a neberie ďalších. Proste aj, kolegovia, pán Fecko, vy ste len podržtaška niekomu a rozhodujete v zásade len o tom, či ju budete držať hodinu alebo dve. Viete, to je celé. Je to celé o tom. Žiaľ, treba si to v určitý moment povedať. My sme dovolili, náš, bezútešnosť situácie, ktorá nastala, proste dovolila vzniknúť tomuto projektu, ktorý deštruuje ústavný systém. Naozaj. V konečnom dôsledku to, čo ste tu, pán kolega (rečník sa obrátil k navrhovateľovi), hovorili, si vás vážim. Ale proste tie bludy, absolútne bludy, že ako to má celé prebiehať, veď to si, to nemôžu ľudia, ktorým skutočne záleží na tej krajine, proste dovoliť, aby vôbec sme, sa o tom začalo vôbec seriózne rozprávať, pretože zdeštruujeme všetko. To zas bude Slovensko laboratóriom na excesy nejakých uletených teórií, preboha? Ja sa chcem inšpirovať Nemeckom, Belgickom, Holandskom, Francúzskom, systémami parlamentných demokracií, kde sú parlamentné strany, v ktorých sa môžete voliť a byť volení. Ak niekomu vyhovuje sexi model, ja neviem ani, čo to je. Ja neviem, čo to je. To neni ani Ukrajina, to neni ani Turkmenistan, to je, ja neviem, čo to je, prosím vás. A my sme tí, ktorí na to prídeme? Nie, na tento projekt potrebujete submisívnych ľudí, ktorí vôbec nie sú osobnosti. Vy nemáte právo mať v názve osobnosti, lebo osobnosť sa nebude zúčastňovať projektu, v ktorom nemôže voliť a byť volená. Do toho projektu natiahnete ľudí, ktorí sú radi, že sú radi proste. To je celé. To uráža osobnosť človeka, byť súčasťou projektu, kde nemôžem voliť a byť volený. To uráža toho človeka. Tú prapodstatu skutočnej osobnosti, pokiaľ to nie je osobnosť, tak je s tým komfortná, lebo je tu teplo, kľučka hovorí dobrý deň. Ja viem, ja viem, že to sa niekomu strašne zapáčilo. A zúčastňujete sa toho. Bolo to treba povedať. Žiaľ, prispejeme do politologickej čítanky ďalšou emóciou, na ktorej viete postaviť nie stranu, projekt, na hlúposti. OĽaNO je projekt postavený na ľudskej hlúposti. Čo sa mňa týka, dneska možno je ten deň, keď to bolo treba povedať, lebo ste sa odhalili návrhom tohto zákona, a, vážení kolegovia, odo mňa, ja viem, ja som taký maličký, ja som sa nikdy nepreceňoval a nebudem preceňovať, ale deklarujem, že nemôžem z prapodstaty už teraz po tom všetkom spolupracovať s niekým, kto deštruuje ústavný systém. Z princípu nie. A prípadne, naši kolegovia na našej strane, zvážte, či áno, alebo nie. Lebo by ste neverili, komu toto vyhovuje. Toto vyhovuje SMER-u. Ak niekto miluje OĽaNO, tak je to SMER. Nik nie je väčším fanúšikom OĽaNA ako SMER. Im vyhovuje tá deštrukcia toho systému. Jednoznačne! Oni ich majú radi, však oni sa chodia radiť spolu, oni, by ste neverili, však to o tom sa, zaujímavé, že v televízii nedozviete, hej. Dozviete sa čo, ale o tom sa nedozviete. Takže ak chceme sa podieľať na tom, tak je to na zváženie. Ja sa na tom podieľať nebudem. Ďakujem.